Man se bene op hoofweg afgesit ná ongeluk | Maroela Media
Die vragmotor het lemoene vervoer. (Foto: Verskaf)
'n Man se bene is in 'n noodoperasie op die R21 geamputeer nadat sy vragmotor vroeg Donderdagoggend naby die Oos-Rand omgeslaan het.
Volgens Shawn Herbst, Netcare 911-woordvoerder, het die drywer beheer oor die vragmotor verloor, wat veroorsaak het dat dit omgeslaan en gerol het. Die vragmotor het lemoene vervoer.
"Die drywer het ernstige beserings opgedoen en was vir 'n geruime tyd vasgevang in die wrak."
Nooddienste is omstreeks 02:35 na die toneel ontbied. In 'n poging om die man te bevry het hulle hidrouliese gereedskap gebruik om die wrak oop te sny. Weens die man se posisionering, kon hulle hom egter nie bevry nie.
"'n Trauma-chirurg van 'n gespesialiseerde noodafdeling is na die toneel ontbied. Die chirurg het die pasiënt ondersoek en as 'n laaste uitweg 'n amputasie uitgevoer om die man se lewe te red. Albei bene is onder die knie geamputeer," het Herbst gesê.
Die chirurg het die man gestabiliseer en hy is met 'n helikopterambulans na 'n spesialisfasiliteit gevlieg vir verdere behandeling.
Gauteng Netcare R21
Sjoe, dit moes vreeslik traumaties gewees het. Hoop hy het goeie ondersteuning by die huis
Dis hectic. Mens sien sulke dinge net op televisie in die mediese programme. Ek dink nie ek het al ooit van so iets gehoor wat regtig gebeur nie.
Tragies. Wat veroorsaak so 'n ongeluk op 'n deurpad wat in grendeltyd veronderstel is om bykans geen verkeer te hê nie?
Sjoe, dis traumaties. Sterkte aan die man
Wow dis bitter hartseer. Daar is nou n gesin sonder n inkomste. Die pyn en angs moes vreeslik gewees het. Ek bid vir julle.